VIBHA เข้าซื้อหุ้นเพิ่มทุนใน “รพ.วิภาราม” – “บ.วิภาราม ชัยปราการ”
VIBHA เข้าซื้อหุ้นเพิ่มทุนใน “รพ.วิภาราม” – “บ.วิภาราม ชัยปราการ” รักษาสัดส่วนถือหุ้น-ปรับโครงสร้างในเครือ
18 ม.ค. 2560

นายชัยสิทธิ์ วิริยะเมตตากุล กรรมการผู้จัดการ บริษัท โรงพยาบาลวิภาวดี จำกัด (มหาชน) หรือ VIBHA ระบุว่า ที่ประชุมคณะกรรมการบริษัทได้มีมติอนุมัติให้ลงทุนในหุ้นสามัญเพิ่มทุนของ บริษัท โรงพยาบาลวิภาราม จำกัด ที่ออกขายให้แก่ผู้ถือหุ้นเดิมจำนวน 10 ล้านหุ้น ซึ่งการลงทุนนี้เป็นการใช้สิทธิซื้อหุ้นเพิ่มทุนตามสิทธิของผู้ถือหุ้นเดิม คิดเป็นจำนวน 4,076,868 หุ้น ราคาหุ้นละ 14 บาท เป็นเงินรวม 57,076,152 บาท
โดยวัตถุประสงค์ของการเพิ่มทุนเพื่อชำระคืนเงินกู้และเป็นทุนหมุนเวียนในกิจการ โดยบริษัทจะชำระค่าหุ้นภายในวันที่ 20 ม.ค.60 นี้ ผลประโยชน์ที่คาดว่าจะได้รับ คือ ผลประโยชน์ในรูปเงินปันผล และมูลค่าเงินลงทุนที่จะสูงขึ้นในอนาคต โดยจะใช้เงินทุนจากสถาบันการเงิน ทำให้บริษัทมีสัดส่วนการถือหุ้นเท่าเดิมร้อยละ 40.75
พร้อมกันนี้ มีมติให้ลงทุนในหุ้นสามัญเพิ่มทุนของ บริษัท วิภาราม-ชัยปราการ จำกัด จำนวน 16,307,472 หุ้น ในราคาหุ้นละ 10.00 บาท (ราคาพาร์ 10.00 บาท) เป็นเงินรวม 163,074,720 บาท
อนึ่ง บริษัท วิภาราม-ชัยปราการ จำกัด เป็นบริษัทย่อยของบริษัท โรงพยาบาลวิภาราม จำกัด ที่ถือหุ้น 55.00% เป็นโรงพยาบาลเอกชน ทุนจดทะเบียน 300 ล้านบาท แบ่งเป็นหุ้นสามัญ 30 ล้านหุ้น มูลค่าที่ตราไว้หุ้นละ 10 บาท เพิ่มทุนจดทะเบียนเป็น 70 ล้านหุ้น แบ่งเป็นหุ้นสามัญออกใหม่ 40 ล้านหุ้น มูลค่าที่ตราไว้หุ้นละ และเสนอขายในราคา 10 บาท สัดส่วนการถือหุ้นหลังการซื้อ 23.30% จากเดิมไม่มี โดยใช้เป็นเงินกู้ระยะสั้นจากสถาบันการเงิน
ทั้งนี้ คณะกรรมการบริษัท เห็นควรลงทุนในหุ้นเพิ่มทุนของบริษัท วิภาราม-ชัยปราการ จำกัด เพื่อเป็นการปรับโครงสร้างบริษัทในกลุ่มเครือข่ายให้เหมาะสม และก่อให้เกิดประโยชน์สูงสุด